Document ID: 32006R1807

A BIZOTTSÁG 1807/2006/EK RENDELETE
(2006. december 7.)
a bizonyos textiltermékeknek a Közösségbe történő kivitelénél Kambodzsa különleges helyzetének figyelembevétele érdekében a 2454/93/EGK rendeletben foglalt és az általános preferenciális rendszer keretében használt „származó termék” fogalom meghatározásától történő eltérésről szóló 1614/2000/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Közösségi Vámkódex létrehozásáról szóló, 1992. október 12-i 2913/92/EGK tanácsi rendeletre (1) és különösen annak 247. cikkére,
tekintettel a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendeletre (2) és különösen annak 76. cikkére,
mivel:
(1)
A tarifális preferenciák általános rendszerének alkalmazásáról szóló, 2005. június 27-i 980/2005/EK tanácsi rendelettel (3) a Közösség általános tarifális kedvezményeket nyújtott Kambodzsának.
(2)
A 2454/93/EGK rendelet meghatározza az általános preferenciális rendszer alkalmazásában használandó „származó termék” fogalmát. A 2454/93/EGK rendelet e meghatározással kapcsolatban eltérésekről is rendelkezik azon legkevésbé fejlett, az általános preferenciarendszer (GSP) által kedvezményezett országok esetében, amelyek erre vonatkozóan megfelelő kérvényt nyújtanak be a Közösséghez.
(3)
Egyes textiltermékek vonatkozásában Kambodzsa 1997 óta részesül ilyen eltérésben, legutóbb az 1614/2000/EK bizottsági rendelet (4) alapján. Az 1614/2000/EK rendelet időbeli hatályát 2006. december 31-ig hosszabbították meg.
(4)
Kambodzsa 2006. június 29-i levelében kérvényezte az eltérés meghosszabbítását, összhangban a 2454/93/EGK rendelet 76. cikkével.
(5)
Az 1614/2000/EK rendelet időbeli hatályának 2006. december 31-ig történő meghosszabbításakor arra számítottak, hogy az eltérés lejárta előtt már új, egyszerűbb és fokozottan fejlesztésbarát GSP származási szabályok lesznek hatályban. Az új GSP származási szabályokat azonban 2006. december 31. előtt várhatóan nem fogadják el.
(6)
A jelenleg hatályos GSP származási szabályok alkalmazása kedvezőtlenül hatna a kambodzsai befektetésekre és foglalkoztatásra, illetve a meglévő kambodzsai ipar Közösségbe irányuló exportképességére.
(7)
A meghosszabbítás időszakát illetően figyelembe kell venni az új GSP származási szabályok elfogadásához és végrehajtásához szükséges időt. Ezenkívül a mind Kambodzsában, mind a Közösségben szerződéseket kötő kereskedők érdekei, valamint a kambodzsai ipar stabilitása megkövetelik, hogy az eltérés meghosszabbításának időszaka elegendő legyen a hosszú távú szerződések folytatásához vagy létrehozásához.
(8)
Az eltérést tehát 2008. december 31-ig kell meghosszabbítani. A Kambodzsával és más kevésbé fejlett országokkal való méltányos bánásmód biztosítása érdekében azonban az eltérés folytatólagos szükségességét felül kell vizsgálni, amint az új GSP származási szabályok elfogadásra kerülnek.
(9)
Az 1614/2000/EK rendeletet ezért ennek megfelelően módosítani kell.
(10)
Az e rendeletben előírt intézkedések összhangban vannak a Vámkódex Bizottság véleményével,
ELFOGADTA EZT A RENDELETET:
1. cikk
Az 1614/2000/EK rendelet 2. cikke a következőképpen módosul:
1.
Az első bekezdésben a „2006. december 31.” időpont helyébe „2008. december 31.” lép.
2.
A második bekezdés helyébe a következő szöveg lép:
„Az eltérés folytatólagos szükségességét felül kell vizsgálni, amint az általános preferenciális rendszer új származási szabályai elfogadásra kerülnek.”
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ezt a rendeletet 2007. január 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. december 7-én.

Labels: 3
18
1